L'Eliana recull ajuda humanitària per a Ucraïna
04 de març de 2022

L'Ajuntament organitza una campanya de recollida de material sanitari, d'higiene, tèxtil i aliments no peribles

L'Ajuntament de l'Eliana ha organitzat una campanya de recollida d'ajuda humanitària davant l'actual crisi a Ucraïna. Així, els veïns i veïnes que desitgen participar poden fer-ho de dilluns a divendres, de 10 a 14 hores i de 18 a 20 hores i el dissabte al matí, de 10 a 14 hores en el punt habilitat a la Biblioteca Municipal. La recollida d'estris i materials, estarà activa del dimarts 8 fins dissabte que ve 12 de març.

En concret, el material sol·licitat inclou el sanitari (benes, analgèsics, pomades, cadires de rodes, crosses…), tèxtil (roba, calçat, mantes, tovalloles, roba de llit), material d'higiene (tovalloletes, higiene femenina, pasta de dents, raspalls, detergents i productes d'higiene personal), material de refugi (matalassos, sacs de dormir, escalfadors, llanternes, piles, bateries…), aliments no peribles (menjar enllaunat -no vidre-, menjar per a bebé, aigua potable…) i altres materials com a vaixella d'un sol ús, telèfons mòbils, transmissors de ràdio, portàtils, tauletes o contenidors per a líquids -de 10 i 20 litres-.

A més, l'àrea de Serveis Socials ha recordat els telèfons d'atenció a la ciutadania 96 275 80 30 (ext. 504, 515 i 535) per a facilitar la recollida de dades de les persones interessades en acolliment familiar.

A aquestes accions de suport i ajuda al poble ucraïnès se suma la concentració d'aquesta vesprada, organitzada per l'associació l'Eliana Vol, a les 19 hores en la Plaça del País Valencià i l'organització per part de l'Ajuntament d'un concert solidari el diumenge 13, a les 12 hores, a l'Auditori Municipal en el qual participaran el Cor de la Unió Musical de l'Eliana, el Cor de l'Eliana i la seua Escoleta, el Cor Seele del Col·legi Alemany de València, el Cor Veus del Túria, el grup de 5è i 6è del CEIP Garbí i la Escola Coral de l'Eliana. A més, l'actuació comptarà amb l'artista i veí de la localitat, Andreu Soler. Les invitacions gratuïtes es poden retirar en www.elientrada.es, no obstant això les persones assistents podran aportar el seu donatiu in situ a l'ONG Junts per la Vida. Les aportacions aniran destines al transport i evacuació de refugiats de guerra, així com l'atenció de les seues necessitats presents i futures. L'esdeveniment es retransmetrà en streaming a través del canal de YouTube municipal.

D'altra banda, tots els grups polítics que conformen la Corporació Municipal (PSPV-PSOE, PP, CIUTADANS i COMPROMÍS) han acordat hui una Declaració Institucional que condemna rotundament la invasió russa a Ucraïna, manifesta el seu suport i solidaritat amb la població ucraïnesa i ofereix tota l'ajuda i col·laboració que siga necessària. “Des de l'Ajuntament estem compromesos amb la defensa de la pau i el principi de solidaritat entre els pobles” ha recordat el primer edil, Salva Torrent.